text: Lors veïssiez route avenant
   Parmi cele place venant.
   Un petitet devant venoit
   Done Ynabele, et si tenoit
   Clarmondine par la main blanche.
   Plus k'yvoires ne nois seur branche
   Erent et les mains et li cors ;
   Car d'autant com passe fins ors
   De comparison le laiton,
   Nient plus fenme ne savoit on
   Que ele n'eüst tout passé
   De gente taille et de biauté,
   Et de bonté et de plaisance,
   Et de sens norri d'atemprance.
   De joie ot le cuer esmeü
   Clarmondine quant a veü
   Son pere le bon roi Carmant ;
   Et il de joie r'avoit tant
   Pour sa fille que il véoit,
   Que il plus avoir n'en povoit.
   Moult ert chascuns liez et joians.
  